AUCT บวกต่อเกือบ 4% รับไตรมาส 4 ส่งสัญญาณโตแกร่ง จับตารถประมูลปี 64 เพิ่มสูง
AUCT บวกต่อเกือบ 4% รับไตรมาส 4 ส่งสัญญาณโตแกร่ง จับตาปริมาณรถประมูลปี 64 เพิ่มสูง
AUCT บวกต่อเกือบ 4% รับไตรมาส 4 ส่งสัญญาณโตแกร่ง จับตาปริมาณรถประมูลปี 64 เพิ่มสูง
14 ม.ค. 2564

ผู้สื่อข่าวรายงานว่า ราคาหุ้น บริษัท สหการประมูล จำกัด (มหาชน) หรือ AUCT ล่าสุด ณ เวลา 10.06 น. อยู่ที่ 11 บาท บวก 0.40 บาท หรือ 3.77% สูงสุดที่ 11 บาท ต่ำสุดที่ 10.80 บาท ด้วยมูลค่าซื้อขาย 38.57 ล้านบาท

โดย นายวรัญญู ศิลา กรรมการผู้จัดการ บริษัท สหการประมูล จำกัด (มหาชน) หรือ AUCT เปิดเผยว่า ปัจจุบันธุรกิจการประมูลรถยนต์ รถจักรยานยนต์ ยังสามารถดำเนินการได้ตามปกติ แต่เปลี่ยนระบบการให้บริการในช่วงโควิด-19 ระบาดจากประมูลหน้าลาน มาเป็นประมูลออนไลน์ โดยกระแสตอบรับการประมูลออนไลน์มีทิศทางที่ดีขึ้นทุกเดือน
ทั้งนี้ แม้ว่ายอดขายรถใหม่มีแนวโน้มลดลง แต่ในทางกลับกัน พบว่ายอดการปล่อยสินเชื่อรถยนต์เพิ่มขึ้น อีกทั้งราคารถยนต์ใช้แล้วหรือรถมือสองยังมีแนวโน้มสูงขึ้นอีก โดยจะเห็นได้จากยอดจัดสินเชื่อยังคงสูงต่อเนื่อง แสดงให้เห็นว่าผู้บริโภคยังคงมีความต้องการในการใช้รถยนต์ แต่เปลี่ยนจากรถยนต์ใหม่เป็นรถยนต์ใช้แล้วแทนเนื่องจากราคาถูกกว่า
สำหรับภาพธุรกิจในปี 2564 จะมีทิศทางที่ดีขึ้น จากแนวโน้มของรถยนต์และรถจักรยานยนต์ที่มีปริมาณเพิ่มมากขึ้นจากไฟแนนซ์ โดยบริษัทได้เตรียมพื้นที่รองรับกับจำนวนรถที่จะเพิ่มเข้ามา ซึ่งปัจจุบันมีพื้นที่อยู่ประมาณ 400 ไร่ และจะเพียงพอสำหรับการรับรถยนต์ได้กว่า 3 หมื่นคัน
ด้านบริษัทหลักทรัพย์ ฟิลลิป (ประเทศไทย) จำกัด คาดกำไรสุทธิไตรมาส 4/2563 ของ AUCT อยู่ที่ 109 ล้านบาท ฟื้นตัวเมื่อเทียบกับไตรมาสที่ผ่านมาที่มีกำไรสุทธิ 40 ล้านบาท เพิ่มขึ้น 172.5% และเพิ่มขึ้น 47.29% จากไตรมาสเดียวกันของปี 2563 โดยเป็นผลมาจากมาตรการความช่วยเหลือผู้ที่ได้รับผลกระทบจากโควิด-19 รอบแรกเริ่มค่อย ๆ หมดลง ดังนั้น ผลดำเนินงานของ AUCT ที่ก่อนหน้านี้ได้รับผลกระทบจากปริมาณรถเข้าประมูลน้อยจะค่อย ๆ คลี่คลาย ซึ่งปัจจุบันส่วนใหญ่เริ่มกลับมาปกติแล้ว
นอกจากนี้ ยังคาดการณ์กำไรสุทธิทั้งปี 2563 ของ AUCT ที่ 271 ล้านบาท เติบโตจากปี 2562 ที่ทำได้ 234 ล้านบาท  เพิ่มขึ้น 15.8% ขณะเดียวกัน ยังคาดการณ์กำไรสุทธิปี 2564 ไว้ 300 ล้านบาท ถือเป็นการเติบโตขึ้นต่อเนื่อง ทั้งนี้ จากสถานการณ์โควิด-19 ที่กลับมาระบาด ทำให้ AUCT ใช้ระบบการประมูลออนไลน์ 100% เริ่มตั้งแต่ต้นเดือน ม.ค. 2564 ทำให้หนุน GPM ดีขึ้น
อย่างไรก็ตาม ด้วยเศรษฐกิจที่ยังเปราะบาง ทำให้ทางฝ่ายวิจัยฯ ยังคงมีมุมมองบวกต่อธุรกิจที่คาดจะยังได้ประโยชน์จากจำนวนรถเข้าประมูลเพิ่มมากขึ้นภายใต้สถานการณ์โควิด-19 คลี่คลาย รวมถึงมาตรการความช่วยเหลือต่าง ๆ จบลง เพื่อสะท้อนถึงสภาพเศรษฐกิจที่แท้จริง ยังคงราคาพื้นฐานปี 2564 ที่ 13.60 บาท แนะนำ “ซื้อ”